### Beslutning

Godkendt.

### Sagsfremstilling

## Resume og sagens baggrund

I budgetaftalen for 2023 er der afsat 250.000 kr. årligt til en kunstfond. Det er hensigten at afsøge mulighederne for at få engageret lokale virksomheder, fonde og andre i en sådan etablering og efterfølgende fondsarbejde. Budgettet på 250.000 kr. i 2023 blev disponeret til kunst ved [adresse].

## Indstillinger

Direktøren indstiller, at interessen for deltagelse blandt virksomheder, fonde etc. afsøges og at der på dette grundlag udarbejdes vedtægter mv.

## Behandling

Økonomiudvalget, Kommunalbestyrelsen.

## Sagsfremstilling

'Fonden' har til formål at fremme kunst og kultur i Kalundborg Kommune ved at anskaffe kunstværker til kommunens offentlige bygninger og byrum.
Kunstværker kan omfatte billedkunst (maleri, skulptur, tegning og grafik), fotokunst, installationer (lyd, lys, medie, vand), keramik, tekstiler og arkitektoniske elementer til både udendørs og indendørs placering. Kunstværkerne skal berige det lokale kulturliv og glæde offentligheden bredt.

Det bemærkes, at Kunstfonden ikke er en fond i Fonds- og Erhvervsfondslovens forstand.

Rammerne for fondsarbejdet lægger op til, at virksomheder og andre kan bidrage økonomisk til puljen og deltage i beslutningsprocessen for anvendelsen af midlerne. Der kan være yderligere deltagere, herunder personer med kunstfaglig baggrund. Fonden etableres uden for kommunens administration, men med kommunens deltagelse.
Hvis en virksomhed eller andre ønsker at være repræsenteret i beslutningen om, hvordan midlerne anvendes, skal bidraget være på minimum 50.000 kr. årligt inkl. moms i en treårig periode. Det anbefales, at der i den kommende tid afsøges, hvem der har interesse i at bidrage til kunstfonden samt evt. deltagelse i beslutning om anvendelse af fondens midler.

Indkøb af eller støtte til kunstværker kan ske i samarbejde med forskellige instanser, herunder Statens Kunstfond, andre fonde og private virksomheder. Der kan ligeledes igangsættes egne initiativer.

Personer med personlig interesse gennem egen kunstnerisk praksis, arbejdsplads eller forening, kan ikke deltage i beslutningsprocessen om puljen. Der henvises til lovgivningens habilitetsregler for yderligere vejledning.

## Økonomiske konsekvenser

Ingen.

### Sagens forløb

13-03-2024 Økonomiudvalget
Anbefales.